Document ID: 32006D0232

SKLEP SVETA
z dne 20. decembra 2005
o sklenitvi Sporazuma med Evropsko skupnostjo in Združenimi državami Amerike o trgovini z vinom
(2006/232/ES)
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti člena 133 v povezavi s prvim stavkom prvega pododstavka člena 300(2) Pogodbe,
ob upoštevanju predloga Komisije,
ob upoštevanju naslednjega:
(1)
Dne 23. oktobra 2000 je Svet pooblastil Komisijo za pogajanja o Sporazumu med Evropsko skupnostjo in Združenimi državami Amerike o trgovini z vinom.
(2)
Pogajanja so bila zaključena in Sporazum med Evropsko skupnostjo in Združenimi državami Amerike o trgovini z vinom (v nadaljnjem besedilu „Sporazum“) sta obe pogodbenici parafirali 14. septembra 2005. Sporazum predstavlja prvostopenjski sporazum in pogodbenici naj bi v 90 dneh po dnevu začetka veljavnosti Sporazuma začeli pogajanja o sklenitvi enega ali več sporazumov, ki bi med njima nadalje olajšali trgovino z vini.
(3)
Sporazum bi bilo zato treba odobriti.
(4)
Zaradi olajšanja izvajanja in možnih sprememb prilog k Sporazumu bi bilo treba Komisijo pooblastiti, da sprejme potrebne ukrepe v skladu s postopkom iz Uredbe Sveta (ES) št. 1493/1999 z dne 17. maja 1999 o skupni ureditvi trga za vino (1) -
SKLENIL:
Člen 1
Sporazum med Evropsko skupnostjo in Združenimi državami Amerike o trgovini z vinom (v nadaljnjem besedilu „Sporazum“) se odobri v imenu Skupnosti.
Besedilo Sporazuma je priloženo temu sklepu.
Člen 2
Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma, ki je za Skupnost zavezujoč.
Člen 3
Za namene uporabe člena 5(4), člena 7(2), člena 8(2), člena 9(5), člena 11(5) in (6), člena 13(1) ter člena 14 Sporazuma se Komisija pooblasti, da v skladu s postopkom iz člena 75(2) Uredbe (ES) št. 1493/1999 sprejme ukrepe, ki so potrebni za izvajanje Sporazuma ter spremembe prilog, Protokola in njegovih dodatkov.
Člen 4
Ta sklep se objavi v Uradnem listu Evropske unije.
V Bruslju, 20. decembra 2005.

Labels: 3
17
18
15